કાઠી ઘોડાઓનું પરિક્ષણ ઉત્તમ, મધ્યમ અને કનીષ્ઠ કેવો પ્રકાર છે તે ઘોડાના અવયવોનાં માપથી કરે છે. લગભગ ઘણા ખરા કાઠી વૃધ્ધો ઘોડાઓની જાત અને તેની પરિક્ષણ જાતે જ કરી શકતા અને તેના માપદંડો તેને મોઢે જ રહેતા હતા. ઘોડીને ગર્ભ ધારણ કર્યા પછી અગિયારમાં મહિને પ્રસવ થાય છે. જન્મ થતા જ તેને ખુર થી જાનુ પર્યંત માપતા જેટલી ઉંચાઇ જણાય એના થી ત્રણ ગણી ઉંચાઇ તેની યુવાવસ્થા મા થાય છે ચાર જ વર્ષ સુધી બાલ્યવસ્થા (વછેરૂ) ગણાય. ત્યાં સુધી તેને કોઇ કામમાં લેવાય નહી અને કામ લે તો ઘોડું આગળ જતા નિર્બળ બની જતો. આ સમયે ઘોડાનાં મોઢામાં લગામ નાખવાનો મહાવરો કરવામાં આવતો. ઘોડા પાંચથી આઠ વર્ષનાં થાય ત્યાં તેની યુવાવસ્થા ગણાતી આ અવસ્થામાં તેને ચલાવવાની શરૂઆત કરવામાં આવતી અને જુદી જુદી ચાલો શીખવવામાં આવતી. ૯ થી ૨૦ વર્ષ સુધી ઘોડાની પ્રોઢ અવસ્થા ગણાય. ઘોડાને રાખવા માટે તથા ખોરાક વિશે સારી એવી જાણકારી રાખવી અગત્યની થઇ પડે છે અને તેની જાણકારી કાઠીઓ રાખતા હોય છે.